Urmareste Modifică dimensiunea fontului: Play

Bucureşti, 15 feb /Agerpres/ - Toate interacţiunile pe care cetăţeanul le are cu instituţiile statului trebuie să se realizeze şi în spaţiul virtual, iar acest lucru se poate întâmpla în acest an, până la 1 decembrie, a declarat, într-un interviu acordat AGERPRES, ministrul Comunicaţiilor şi Societăţii Informaţionale, Augustin Jianu.



'Mai sunt foarte multe lucruri de făcut în acest domeniu (al plăţilor electronice, n.r.). Aş vrea să fac o trimitere la istoria recentă, în 2014, când ministrul Comunicaţiilor de atunci, Răzvan Cotovelea, povestea presei cum s-a dus să facă o plată la ANAF şi cum a stat la cozi etc. În momentul acela a fost demarată, de fapt, această procedură de a include ANAF şi administraţiile fiscale în Ghişeul.ro. A fost o luptă birocratică care a durat aproape trei ani şi s-a concretizat undeva în a doua parte a anului 2016', a spus Jianu.



Acesta a menţionat, totodată, că aplicaţiile statului ar trebui să fie interoperabile, să schimbe informaţii între ele 'în aşa fel încât să nu-l mai plimbăm pe om de la un ghişeu la altul'.



'Personal, mi-aş dori ca până la 1 decembrie, aşa cum am promis în programul de guvernare, toate interacţiunile pe care cetăţenii le au cu statul să se poată face şi electronic. Mi-aş dori ca bazele de date şi aplicaţiile statului să fie interoperabile şi să schimbe informaţiile între ele, în aşa fel încât să nu-l mai plimbăm pe om de la un ghişeu la altul. Mi se pare natural şi firesc ca, în momentul în care un cetăţean demarează un proces de interacţiune cu statul la finalul căruia i se emite un certificat sau un aviz, să stea în relaţia cu un singur ghişeu, fie şi virtual, şi să nu se plimbe pe la mai multe, iar instituţiile statului să facă toate aceste lucruri într-o manieră automată. E o sarcină dificilă, dar nu imposibilă', a subliniat ministrul.



Recent, Agenţia Naţională de Administrare Fiscală (ANAF) a anunţat că permite şi firmelor să acceseze Spaţiul Privat Virtual (SPV), astfel încât să primească de la autorităţile fiscale, şi să transmită acestora, documente fiscale în format electronic.



'Agenţia Naţională de Administrare Fiscală extinde serviciul Spaţiul Privat Virtual (SPV) pentru toţi contribuabilii. Astfel, pe lângă persoanele fizice, şi contribuabilii persoane juridice şi entităţi fără personalitate juridică pot opta să primească, prin mijloace electronice de transmitere la distanţă, acte administrative fiscale emise în formă electronică de organul fiscal central, precum şi alte documente, dacă accesează serviciul Spaţiul Privat Virtual (SPV). La rândul lor, contribuabilii pot transmite organului fiscal, prin intermediul SPV: declaraţiile fiscale, contractele de cedare a folosinţei bunurilor, precum şi diverse cereri sau sesizări', a precizat ANAF, într-un comunicat de presă.



Potrivit documentului, prin SPV se pot comunica, automat, următoarele categorii de documente: actele administrative fiscale (decizii de impunere, decizii referitoare la obligaţii de plată accesorii, decizii privind modificarea bazei de impozitare ca urmare a inspecţiei fiscale, etc.), actele de executare (somaţii) şi alte acte emise de MFP - ANAF în executarea legii, cum ar fi: notificări, înştiinţări, aviz de inspecţie fiscală etc. De asemenea, la cererea solicitantului, se pot transmite prin serviciul menţionat documentele sau alte acte emise de MFP - ANAF, precum certificatul de atestare fiscală, adeverinţa de venit, certificatul de cazier fiscal şi altele asemenea.



În plus, se pot transmite prin acest mecanism şi informaţii cu privire la obligaţiile de plată ale persoanei fizice, juridice sau ale unei entităţi fără personalitate juridică; declaraţiile fiscale sau diverse cereri adresate MFP - ANAF: cerere de informaţii sau documente în legătură cu situaţia fiscală personală (cerere de informaţii despre contribuţiile de asigurări sociale declarate de angajatori, solicitarea unei opinii privind aplicarea legislaţiei fiscale, cereri de audienţă, sesizări, petiţii, reclamaţii, solicitări de informaţii publice etc); "Buletinul informativ", care conţine informaţii publice atât cu caracter fiscal, cât şi nefiscal, dar care sunt de interes pentru contribuabili (anunţuri de valorificare a bunurilor, anunţuri de achiziţii de bunuri şi servicii, etc.).



În contextul Strategiei Naţionale pentru Agenda Digitală 2014 - 2020 şi al obiectivului de simplificare birocratică, platforma de plăţi online Ghişeul.ro rămâne unul dintre cele mai fiabile instrumente gândite şi puse în practică de către autorităţile din domeniu. Cele mai noi informaţii relevă că, până la jumătatea anului 2016, raportat la decembrie 2015, numărul de instituţii înrolate în platformă a crescut până la 254, faţă de 177. De asemenea, numărul utilizatorilor a ajuns la 128.275, iar numărul de tranzacţii efectuate s-a situat la 281.851.



Valoarea tranzacţiilor, prin Ghişeul.ro, se situa, în data de 17 octombrie 2016, la aproximativ 80,3 milioane de lei, în creştere de la aproape 50 de milioane de lei, raportate în decembrie 2015.AGERPRES/(A, AS - autor: Daniel Badea, editor: Mariana Nica)